กลุ่มสื่อสารเด้งบวกคึกคัก-ขานรับชนะประมูล 4G คลื่น 1800 MHz
กลุ่มสื่อสารเด้งบวกคึกคัก-ขานรับชนะประมูล 4G คลื่น 1800 MHz
13 พ.ย. 2558

ผู้สื่อข่าวรายงานว่า ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ณ เวลา 10.12 น.อยู่ที่ 218 บาท บวก 7.00 บาท หรือ 3.32% มูลค่าการซื้อขาย 1.65 พันล้านบาท  
ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 10.12 น.อยู่ที่ 9.80 บาท บวก 0.60 บาท หรือ 6.52% มูลค่าการซื้อขาย 1.88 พันล้านบาท  
ราคาหุ้น บริษัท อินทัช โฮลดิ้งส์  จำกัด (มหาชน) หรือ INTUCH ณ เวลา 10.12 น.อยู่ที่ 71.50 บาท บวก 2.50 บาท หรือ 3.62% มูลค่าการซื้อขาย 670.83 ล้านบาท  
บล.โกลเบล็ก ระบุในบทวิเคราะห์ฯว่า ประธานกรรมการกิจการโทรคมนาคม (กทค.) แถลงผลการประมูลคลื่นความถี่ 1800 MHz ชุดที่ 1 ทางบริษัท ทรูมูฟ เอช ยูนิเวอร์แซล คอมมิวนิเคชั่น จำกัด ในกลุ่มบมจ.ทรูคอร์ปอเรชั่น (TRUE) เป็นผู้ชนะประมูล ที่ราคา 39,792 ล้านบาท และ ชุดที่ 2 บริษัท แอดวานซ์ ไวร์เลส เน็ทเวอร์ค จำกัด ในกลุ่มบมจ.แอดวานซ์ อินโฟร์ เซอร์วิส(ADVANC) ชนะการประมูลในราคาสุดท้าย 40,986 ล้านบาท รวมมูลค่าทั้ง 2 ใบอนุญาตทั้งสิ้นสูงถึง 80,778 ล้านบาท
โดยมีความเห็นว่า การประมูลดังกล่าวปลดล็อกให้ ADVANC สามารถให้บริการ 4G ได้ซึ่งคาดว่าจะเป็นปัจจัยผลักดันให้ ARPU ของ ADVANC เติบโตขึ้นได้มาก ส่วน TRUE นั้นจะสามารถขยายการให้บริการได้มากกว่าเดิม และคาดว่าจะสามารถขยายส่วนแบ่งทางการตลาดได้มากขึ้น แต่ด้วยต้นทุนใบอนุญาตที่สูง ทำให้มองว่าจะเป็นปัจจัยกดดันต่อราคามากกว่า และอาจทำให้บริษัทไม่สามารถจ่ายปันผลได้
ทั้งนี้ คาดว่าการประมูลคลื่น 900MHz ที่จะเกิดขึ้นในช่วงเดือนธ.ค.นี้มีโอกาสที่จะแข่งขันรุนแรงมากกว่ารอบนี้ เนื่องจาก ADVANC ต้องการคลื่นไปรองรับลูกค้าเก่า และขยายฐานลูกค้า ส่วน DTAC ต้องการคลื่นไปเพื่อลดค่า Regulatory fee จากการใช้คลื่นสัมปทาน และ JAS ที่ต้องการเข้ามาเป็นผู้ให้บริการรายใหม่ ส่วน TRUE คาดว่าจะไม่เอาใบอนุญาต 900 MHz